GRADONAČELNICA Supetra Ivana Marković u središte je javnosti došla prije desetak dana kad je, nakon napada na sezonske radnike na nacionalnoj osnovi, otkazala sve donacije Torcida kupu.

Podsjetimo, prije desetak dana u Supetru na Braču napadnuto je nekoliko sezonaca. Napadnuti su zbog toga što su neki od njih, iako su svi iz Hrvatske, srpske nacionalnosti. Napali su ih posjetitelji Torcida kupa koji se održavao taj dan u Supetru, a u sljedećim danima više je napadača identificirano i pritvoreno.

Ivana Marković je odmah nakon napada otkazala donacije Torcida kupu, zbog čega je dobila dosta pohvala u javnosti.

"Voliš li Hrvatsku?"

No ne slažu se svi s njom. Danas je na svom Facebook profilu objavila neke poruke koje dobiva u inbox.

"Pitanja u inbox: Voliš li ti Hrvatsku? ,Kakva si ti to Hrvatica? i sl...

Hrvatska se voli radom ne urlanjem i prebijanjem drugih i drugačijih, držanjem ruku na srce,mahanjem zastavama i sličnim performansima od “onih” koji nas uvjeravaju da su veći Hrvati od nas 'drugih'.

Grad u kojem sam gradonačelnica ima najveću stopu porasta zapošljavanja u cijeloj RH.

Grad u kojem sam gradonačelnica je jedan od rijetkih gradova u RH, i to na otoku, koji ima rast stanovništva.

Tekst se nastavlja ispod oglasa

Grad u kojem sam gradonačelnica je treći grad po razvijenosti u SDŽ-iji i među razvijenijima u Hrvatskoj.

Grad u kojem sam gradonačelnica ima jedne od najvećih naknada za novorođenu djecu u RH.

Grad u kojem sam gradonačelnica je jedan od 10 gradova u RH po visini sufinanciranja cijene vrtića.

Grad u kojem sam gradonačelnica sva djeca u OŠ imaju besplatne knjige, radne bilježnice i pisanke.

Grad u kojem sam gradonačelnica ima jedne od najvećih iznosa stipendija za studente u RH.

Grad u kojem sam ja gradonačelnica je osmi grad u RH po broju obrtnika u RH.

Pa evo... tako se voli Hrvatska", piše Marković na Fejsu.